HR Službeni list Europske unije 19

22003A0925(11)



SLUŽBENI LIST EUROPSKE UNIJE 01.07.2013.

SPORAZUM

između Europske unije i Kraljevine Norveške o sudjelovanju Kraljevine Norveške u Policijskoj misiji Europske unije (EUPM) u Bosni i Hercegovini (BiH)

EUROPSKA UNIJA,

s jedne strane, i

KRALJEVINA NORVEŠKA,

s druge strane,

dalje u tekstu zajedno „stranke sudionice”,

UZIMAJUĆI U OBZIR:

— prisutnost Međunarodnih policijskih snaga Ujedinjenih naroda (IPTF) u Bosni i Hercegovini od 1996. kao ponudu Europske unije da do 1. siječnja 2003. osigura nastavak misije IPTF-a u Bosni i Hercegovini,

— da je Bosna i Hercegovina ponudu prihvatila razmjenom pisama od 2. i 4. ožujka 2002., čime se, među ostalim, predviđa da se skupini za planiranje EUPM-a dodijeli status jednak onome koji trenutačno pripada članovima Promatračke misije Europske unije (EUMM) u Bosni i Hercegovini,

— da je Vijeće Europske unije 11. ožujka 2002. usvojilo Zajedničku akciju 2002/210/ZVSP o Policijskoj misiji Europske unije (1), u kojoj se navodi da se europske članice NATO-a koje su izvan EU-a i ostale države koje su kandidatkinje za pristup Europskoj uniji, kao i ostale države članice OESS-a izvan EU-a, a koje trenutačno osiguravaju osoblje za IPTF, pozivaju da pruže svoj doprinos EUPM-u,

— sporazum sklopljen 4. listopada 2002. između EU-a i Bosne i Hercegovine o djelatnostima EUPM-a u Bosni i Hercegovini (2), uključujući i odredbe o statusu osoblja EUPM-a,

SPORAZUMJELE SU SE:

Članak 1.

Okvir

Kraljevina Norveška pridružuje se odredbama Zajedničke akcije 2002/210/ZVSP o Policijskoj misiji Europske unije (EUPM) u Bosni i Hercegovini, uključujući i njezin Prilog o očitovanju misije EUPM-a, a što je Vijeće Europske unije usvojilo 11. ožujka 2002., u skladu s odredbama članaka koji slijede.

Članak 2.

Osoblje upućeno EUPM-u

1. Kraljevina Norveška doprinosi EUPM-u sa šest upućenih policajca i dvije upućene međunarodne civilne osobe. To se osoblje upućuje najmanje na jednu godinu, vodeći računa o tome da se osigura odgovarajuća rotacija upućenog osoblja.

2. Kraljevina Norveška osigurava da osoblje koje je uputila EUPM-u svoju misiju ostvaruje u skladu s odredbama Zajedničke akcije 2002/210/ZVSP.

3. Kraljevina Norveška pravodobno obavješćuje EUPM i Glavno tajništvo Vijeća Europske unije o svakoj promjeni svojeg doprinosa EUPM-u.

4. Osoblje upućeno EUPM-u prolazi kroz obuhvatne medicinske preglede, cijepljenje i od nadležnog tijela Kraljevine Norveške dobiva liječničku potvrdu o sposobnosti za službu. Osoblje upućeno EUPM-u predočuje presliku te potvrde.

5. Kraljevina Norveška snosi troškove slanja policijskih službenika i/ili međunarodnog civilnog osoblja koje upućuje, uključujući plaće, naknade, troškove liječenja, osiguranja i putne troškove u i iz Bosne i Hercegovine.

Članak 3.

Status osoblja upućenog EUPM-u

1. Osoblje koje Kraljevina Norveška dodjeljuje EUPM-u obuhvaćeno je do 31. prosinca 2002. sporazumom koji se primjenjuje na skupinu za planiranje EUPM-a, a od 1. siječnja 2003. sporazumom zaključenim 4. listopada 2002. između Europske unije i Bosne i Hercegovine o djelatnostima EUPM-a u Bosni i Hercegovini.

2. Kraljevina Norveška odgovorna je za rješavanje svih zahtjeva povezanih s upućivanjem bilo kojeg člana osoblja EUPM-a, koji dolaze od samog člana osoblja ili su s njim povezana. Kraljevina Norveška odgovorna je za pokretanje svih postupaka protiv upućenog člana osoblja.

3. EUPM je nenaoružana misija i kao takva ne podliježe nikakvim pravilima o sudjelovanju u mirovnim operacijama.

4. Upućeni policajci djeluju u svojim nacionalnim policijskim odorama. Beretke i oznake osigurava EUPM.

Članak 4.

Zapovjedni lanac

1. Doprinos Kraljevine Norveške EUPM-u ne dovodi u pitanje samostalnost Unije u odlučivanju. Osoblje koje je Kraljevina Norveška uputila izvršava svoje dužnosti i postupa u skladu s interesima EUPM-a.

2. Sveukupno osoblje EUPM-a ostaje pod punim zapovjedništvom svojih nacionalnih tijela.

3. Nacionalna tijela prenose operativno zapovjedništvo (OPCOM) na voditelja misije/policijskog povjerenika EUPM-a, koji to zapovjedništvo provodi kroz hijerarhijsku strukturu zapovijedanja i nadzora.

4. Voditelj misije/policijski povjerenik predvodi i preuzima svakodnevno upravljanje EUPM-om.

5. Kraljevina Norveška ima jednaka prava i obveze u području svakodnevnog upravljanja operacijom kao i države članice Europske unije koje sudjeluju u operaciji, u skladu s člankom 8. stavkom 2. Zajedničke akcije 2002/210/ZVSP. To se događa na samom terenu u normalnom tijeku operacije i unutar zapovjedništva policijske misije.

6. Voditelj misije/policijski povjerenik EUPM-a odgovoran je za disciplinski nadzor nad osobljem misije. Odgovarajuće nacionalno tijelo poduzima disciplinske mjere, ako je to potrebno.

7. Kraljevina Norveška određuje kontaktnu točku nacionalnog kontingenta (NPC) radi predstavljanja svog nacionalnog kontingenta u okviru misije. NPC izvješćuje voditelja misije/policijskog povjerenika EUPM-a o nacionalnim stvarima i odgovoran je za svakodnevnu disciplinu kontingenta.

8. Odluka Europske unije o završetku operacije donosi se nakon savjetovanja s Kraljevinom Norveškom, pod uvjetom da ista država u vrijeme završavanja operacije još uvijek doprinosi EUPM-u.

Članak 5.

Klasificirani podaci

Kraljevina Norveška poduzima odgovarajuće mjere kako bi osigurala da, u slučaju kada osoblje koje je uputila EUPM-u dolazi u doticaj s klasificiranim podacima Europske unije, isto osoblje poštuje sigurnosne propise Vijeća Europske unije, koji su sadržani u Odluci Vijeća 2001/264/EZ (3).

Članak 6.

Doprinosi tekućim troškovima

1. Kraljevina Norveška doprinosi tekućim troškovima EUPM-a u iznosu od 25 000 EUR godišnje. Kraljevina Norveška razmotrit će mogućnost dobrovoljnog dodatnog doprinosa tekućim troškovima, vodeći računa o vlastitim sredstvima i razini sudjelovanja.

2. Između voditelja misije/policijskog povjerenika EUPM-a i nadležne upravne službe Kraljevine Norveške potpisuje se dogovor o doprinosu Kraljevine Norveške tekućim troškovima EUPM-a. Taj dogovor uključuje odredbe o:

(a) iznosu, uključujući i moguće dodatne dobrovoljne doprinose;

(b) načinu plaćanja i raspolaganja iznosom;

(c) načinu provjere, koji se odnosi na nadzor i reviziju predmetnih iznosa, ako je to potrebno.

3. Kraljevina Norveška službeno obavješćuje EUPM i Glavno tajništvo Vijeća Europske unije o sveukupnom iznosu svog doprinosa tekućim troškovima do 15. studenoga 2002., a potom do 1. studenoga svake godine i zaključuje financijski dogovor do 15. prosinca svake godine.

4. Doprinosi Kraljevine Norveške tekućim troškovima EUPM-a polažu se svake godine do 31. ožujka na bankovni račun o kojem će se tu državu obavijestiti.

Članak 7.

Neispunjavanje obveza

Ako jedna od stranaka sudionica ne ispuni obveze koje proizlaze iz prethodnih članaka, druga stranka ima pravo ovaj sporazum raskinuti, uz poštivanje dvomjesečnog roka za raskid.

Članak 8.

Stupanje na snagu

Sporazum stupa na snagu istodobno s njegovim potpisivanjem. Sporazum ostaje na snazi sve dok traje doprinos Kraljevine Norveške EUPM-u.

Sastavljeno u Bruxellesu 19. prosinca 2002., na engleskom jeziku u četiri primjerka. Za Europsku uniju Za Kraljevinu Norvešku

(1) SL L 70, 13.3.2002., str. 1.

(2) SL L 293, 29.10.2002., str. 2.

(3) SL L 101, 11.4.2001., str. 1.